പുസ്തകവായന ജീവിതത്തെ മാറ്റിമറിക്കും: കൃഷി വകുപ്പ് മന്ത്രി പി. പ്രസാദ് കൊല്ലം: പുസ്തക വായന ജീവിതത്തെ മാറ്റി മറിക്കുമെന്നും ഗാന്ധിജിയുടെ ദക്ഷിണാഫ്രിക്കന് യാത്രക്കിടയിലുണ്ടായ വായനയാണ് അദ്ദേഹത്തിന്റെ പ്രവര്ത്തനത്തില് പ്രതിഫലിച്ചതെന്നും കൃഷി വകുപ്പ് മന്തി പി. പ്രസാദ് അഭിപ്രായപ്പെട്ടു. മങ്ങാട് സന്തോഷ് റീഡിങ് റൂം സ്പോട്സ് ആര്ട്സ് ക്ലബ് ലൈബ്രറിയുടെ ഒരു വര്ഷം നീണ്ടുനില്ക്കുന്ന സുവര്ണ ജൂബിലി ആഘോഷങ്ങളുടെ ഉദ്ഘാടനം നിര്വഹിക്കുകയായിരുന്നു മന്ത്രി. അധ്വാനത്തിന്റെയും കൃഷിയുടേയും മാഹാത്മ്യത്തെക്കുറിച്ച് തകഴിയും കേശവദേവും ഉള്പ്പടെയുള്ള എഴുത്തുകാര് തങ്ങളുടെ കൃതികളിലൂടെ ജനങ്ങളെ പഠിപ്പിച്ചു. പാഠ ഭാഗങ്ങള് മാത്രം പഠിച്ചാല് ഒരു വിദ്യാര്ഥിക്ക് സാമൂഹികജീവി ആകാന് കഴിയില്ല. നന്മകളെയും തിന്മകളേയും തിരിച്ചറിയുന്നതിന് വായന ഉപകരിക്കും. വിദ്യാര്ഥികള് അത്തരത്തില് വളരുന്നതിന് രക്ഷകര്ത്താക്കള് കൂടി വഴി ഒരുക്കണമെന്ന് മന്തി അഭിപ്രായപ്പെട്ടു. ലൈബ്രറി പ്രസിഡന്റ് അഡ്വ.ജി.ലാലുവിന്റെ അധ്യക്ഷതയില് ചേര്ന്ന സമ്മേളനത്തില് വെച്ച് കേരള സര്വകലാശാലയില് നിന്നും എം.എസ്സി റാങ്ക് ജേതാക്കളായ ആര്ച്ച ബി.രാജ്, ജി.സുചിത്ര, പി.എച്ച്.ഡി നേടിയ ഡോ.സുബിന് പ്രകാശ്, ഡോ.ആര്.സുരേഷ്കുമാര്, ഡോ.എസ്.ഷൈജി, ഡോ.സുധി സുധര്മന് എന്നിവര്ക്ക് മന്ത്രി ഉപഹാരങ്ങള് സമ്മാനിച്ചു. എസ്.എസ്.എല്.സി, പ്ലസ് ടു പരീക്ഷകളില് എ പ്ലസ് നടിയ വിദ്യാര്ഥികള്ക്ക് ജില്ലാ ലൈബ്രറി കൗണ്സില് പ്രസിഡന്റ കെ.ബി.മുരളീകൃഷ്ണന് അവാര്ഡുകള് സമ്മാനിച്ചു. കൗണ്സിലര് ടി.ജി.ഗിരീഷ്, അഡ്വ.എസ്.അഭിഷേക്്, ആര്.അനില്കുമാര് എന്നിവര് പ്രസംഗിച്ചു.